VENDIM
Nr. 39, datë 6.3.2020

MBI MIRATIMIN E AMENDIMIT TË KONTRATËS ME NR. KESH/NR. 6651 PROT., DHE OST/NR. 8859 PROT., DATË 31.12.2018, LIDHUR NDËRMJET OST SHA DHE KESH SHA, “PËR SIGURIMIN E SHËRBIMIT TË BALANCIMIT, KAPACITETIT REZERVË DHE ENERGJISË BALANCUESE”

Në mbështetje të nenit 16 dhe nenit 20, germa “h”, të ligjit nr. 43/2015 “Për sektorin e energjisë elektrike”, i ndryshuar, nenit 15 të “Rregullores së organizimit, funksionimit dhe procedurave të ERE”, miratuar me vendimin të Bordit të ERE-s nr. 96, datë 17.6.2016; nenit 105, germa “c”, të Kodit të Procedurave Administrative, Bordi i Entit Rregullator të Energjisë (ERE), në mbledhjen e tij të datës 6.3.2020, mbasi shqyrtoi relacionin e Drejtorisë së Çështjeve Ligjore dhe Drejtorisë së Monitorimit të Tregut nr. 30/10 prot., datë 18.2.2020, në lidhje me miratimin e amendimit të kontratës me nr. KESH/6651 prot., dhe nr. OST/8859 prot., datë 31.12.2018, të lidhur ndërmjet OST sh.a. dhe KESH sh.a., “Për sigurimin e shërbimit të balancimit, kapacitetit rezervë dhe energjisë balancuese”, miratuar me vendimin e Bordit nr. 84, datë 31.5.2019,
konstatoi se:
- OST sh.a., me shkresën nr. 269/2 prot., datë 24.1.2020, protokolluar me tonën nr. 140 prot., datë 27.1.2020, ka përcjellë për miratim në ERE amendimin e kontratës me nr. KESH/ nr. 6651 prot., dhe OST/nr. 8859 prot., datë 31/12/2018, të lidhur ndërmjet OST sh.a. dhe KESH sh.a., “Për sigurimin e shërbimit të balancimit, kapacitetit rezervë dhe energjisë balancuese”, kontratë e cila është miratuar me vendimin e Bordit të ERE-s nr. 84, datë 31.5.2019.
- Sa më sipër, vjen si kërkesë e në zbatim të nenit 15 të kontratës së miratuar me vendimin nr. 84, datë 31.5.2019, të Bordit të ERE-s, ku citohet: “Kjo kontratë mund të ndryshohet vetëm me një dokument të shkruar të firmosur nga të dyja palët dhe të miratuar nga ERE”.
- Kontrata bazë mbulon periudhën kohore 1.1.2019–31.12.2019, për sigurimin e shërbimit të balancimit midis OST sh.a. dhe KESH sh.a.
- Ky amendim vjen prej nevojës së palëve për të fituar kohë, me qëllim mbylljen e negociatave për nënshkrimin e kontratës së vitit 2020 në vijim, dhe njëkohësisht për kryerjen e disa testeve për implementimin e draftkontratës së ardhshme.
- Palët me vullnetin e tyre të lirë dhe të përbashkët kanë vendosur të amendojnë këtë kontratë duke ndryshuar kohëzgjatjen e kontratës, nëpërmjet shtrirjes së efekteve të saj deri në datën 31.1.2020.
- ERE, me shkresën nr. 142/1 prot., datë 4.2.2020, i ka bërë me dije OST sh.a., se ERE i shqyrton aktet bazuar në një procedurë të përcaktuar në rregulloren e brendshme të organizimit dhe të funksionimit të ERE-s, miratuar me vendim të Bordit nr. 144, datë 30.9.2019. Me të njëjtën shkresë, ERE ka kërkuar që palët në zbatim të detyrimeve ligjore, të hartojnë e dakordësojnë kontratën “Për sigurimin e shërbimit të balancimit” për vitin 2020 dhe ta paraqesin për shqyrtim në ERE duke respektuar afatet kohore.
- Amendimi i kontratës konsiston në ndryshimin e nenit 17, paragrafi i dytë, si më poshtë: “Kjo marrëveshje i shtrin efektet e saj nga data 1.1.2019 (data e fillimit) deri në datën 31.1.2020 (data e përfundimit)”.
- Mbështetur në nenin 105, germa “c”, të Kodit të Procedurave Administrative “Efektet prapavepruese”, i cili parashikon: “organi kompetent mund t’i japë fuqi prapavepruese aktit kur kjo lejohet nga ligji dhe është në favor të palëve të interesuara dhe nuk dëmton të drejtat e një pale të tretë”, ERE legjitimohet në marrjen e këtij vendimi.
- Duke qenë se palët me vullnetin e tyre kanë nënshkruar amendimin e kontratës, rezulton i plotësuar sa më sipër vendosur si kusht për parashikimin e efekteve prapavepruese në një akt të organit vendimmarrës.
- ERE konstaton se palët ende nuk kanë dakordësuar një marrëveshje për rregullimin e marrëdhënies mes tyre për vitin 2020.
- ERE konstaton se ndërkohë, OST sh.a. e siguron shërbimin e balancimit dhe të kapacitetit rezervë nga KESH sh.a.
- ERE vlerëson se ky rregullim duhet të vazhdojë përtej afatit të parashikuar në marrëveshjen për të cilën kërkohet miratimi i amendimit të kontratës, në kushtet që ky shërbim është i lidhur me sigurinë e furnizimit e aktualisht OST-ja nuk ka mundur të sigurojë nga burime të tjera këtë shërbim. 
- KESH sh.a., i pranishëm në mbledhje, konfirmoi vijimin e ekzekutimit të këtij shërbimi për OST-në, përtej afateve të përcaktuar në kërkesën për amendim, si dhe dakordësinë dhe vullnetin e palëve lidhur me kërkesën e paraqitur në ERE.
Për gjithë sa më sipër, Bordi i ERE-s

VENDOSI:

1. Kontrata KESH/nr. 6651 prot., dhe OST/nr. 8859 prot., datë 31.12.2018, lidhur ndërmjet OST sh.a. dhe KESH sh.a., “Për sigurimin e shërbimit të balancimit, kapacitetit rezervë dhe energjisë balancuese”, do të shtrijë efektet e përcaktuara në nenin 15, të saj, deri në miratimin nga ERE të kontratës “Për sigurimin e shërbimit të balancimit, kapacitetit rezervë dhe energjisë balancuese” për vitin 2020, të paraqitur nga palët në mungesë të burimeve të tjera të sigurimit të këtij shërbimi për OST sh.a.
2. Për periudhën deri në miratimin e kontratës “Për sigurimin e shërbimit të balancimit, Kapacitetit rezervë dhe energjisë balancuese” për vitin 2020, nëse çmimi i energjisë së livruar dhe të marrë bazuar në kontratën në fuqi, ndryshon nga çmimi i dakordësuar mes palëve për vitin 2020, faturimet do të axhustohen nga palët në këtë kontratë.
3. Drejtoria e Çështjeve Ligjore të njoftojë palët e interesit, për vendimin e Bordit të ERE-s.
Ky vendim hyn në fuqi menjëherë.
[bookmark: _GoBack]Për këtë vendim mund të kërkohet rishikim brenda 7 ditëve kalendarike, si dhe mund të bëhet ankim në Gjykatën Administrative Tiranë, brenda 30 ditëve kalendarike nga data e publikimit në Fletoren Zyrtare.
Ky vendim botohet në Fletoren Zyrtare.

